ועדת הכספים, כנסת 20, פרוטוקול מספר 1147, 2018-10-24 10:00

משה גפני: בוקר טוב, אני מתכבד לפתוח את ישיבת הוועדה.

משה גפני: אומנם ישיבה קצרה, אבל אנחנו נמשיך את זה בשבוע הבא, בעזרת השם:

משה גפני: תקנות מס הכנסה (יישום תקן אחיד לדיווח ולבדיקת נאותות של מידע על חשבונות פיננסים – CRS).

משה גפני: מבקש חבר הכנסת איתן ברושי הצעה קצרה לסדר, אני אתן גם לך.

משה גפני: קצר.

איתן ברושי: תודה, אדוני היושב-ראש, קצר.

איתן ברושי: יציקת בטון – אנחנו עוסקים במלט, ולפי מיטב ידיעתי, אחרי שגם ביקרתי במפעל, נפגשתי עם ועד העובדים, שפגש גם את השר, ביום שני מתכנסת הוועדה המשותפת – איפה רשות המיסים?

איתן ברושי: ערן, בוא תקשיב רגע.

קריאה: אל תלך, ערן.

ערן יעקב: לא, על מלט אני לא יכול להקשיב, יש לי ניגוד עניינים.

ערן יעקב: יש לי אחות שם.

איתן ברושי: גם אתה בניגוד עניינים?

משה גפני: לא, אתה יכול להישאר, הוא הולך להגיד הצעה לסדר.

מיקי לוי: זו רק הצעה לסדר, זה לא דיון.

משה גפני: לא, לא דיון בכלל.

איתן ברושי: בלי תירוצים.

משה גפני: לא, יש לו ניגוד עניינים, נו, מה.

משה גפני: טוב, איתן, בבקשה.

איתן ברושי: משפט אחד.

איתן ברושי: אנחנו העלינו לדיון מהיר, וקיבלנו את אישור הנשיאות, לדיון מהיר בוועדת הכספים בנושא ייבוא המלט.

איתן ברושי: והינה, ביום שני הקרוב מתכנסת הוועדה, ארבעה-ארבעה מהאוצר-כלכלה, ושניים משקיפים, שאחד מהם לא מצביע, שאמורה לאשר את השאלה של היטל היצף.

איתן ברושי: ואם לא מוטל היטל היצף זה לא מגיע הנה וגם לא מגיע לשום מקום אחר.

איתן ברושי: זה גזר דין מוות, לפי דעתם, על המפעל.

איתן ברושי: הבקשה שלי, גם מחבריי מהכנסת, שיושב-ראש ועדת הכספים יפנה לשר האוצר, לשר הכלכלה, בבקשה לדחות את הדיון בוועדה, עד שיתקיים פה הדיון בוועדת הכספים בשאלת ההיצף של המלט.

איתן ברושי: אם ועדת הכספים לא תקיים את הדיון לפני אותה ועדה, הכנסת מתייתרת, לא יהיה חשיבות לדיון בכנסת.

איתן ברושי: ולכן ביקשתי - - -

משה גפני: דבר איתו, נשמע איפה זה עומד.

משה גפני: בסדר.

משה גפני: מיקי.

מיקי לוי: תכניסו את ערן, שישמע גם כן.

מיקי לוי: איפה הוא?

משה גפני: למה הוא יצא?

מיקי לוי: למה הוא יצא?

מיקי לוי: קיבל אישור.

מיקי לוי: מה זה?

משה גפני: זה לא היה דיון.

משה גפני: הוא לא היה צריך לצאת.

מיקי לוי: אדוני, אני עוסק בדיון הקרוב בבקשה, למרות הפתיחה שלך שבשבוע הבא תשתדל לקיים דיון נוסף, אני מלווה את התקנות האלה כבר זמן רב, גם הוצאתי לך מכתב.

מיקי לוי: והיו כמה נושאים או כמה בעיות שחששת מהן, וחלקן בצדק.

מיקי לוי: אני חושב שבאו חלקן על פתרונן בשלום.

מיקי לוי: התקנות האלה הן חשובות מאין כמותן.

מיקי לוי: יש לי בקשה אישית אליך: אני מבקש לקיים שני דיונים בהקדם, לקבוע לו"ז כדי לגמור את התקנות האלה.

מיקי לוי: החשיבות שלהן היא רבה.

מיקי לוי: בעניין הזה רק, אני רוצה שיהיו בחירות מחר בבוקר, אבל חלילה וחס יבואו עלינו בחירות, והכנסת תושבת, ואוי ואבוי, עוד הפעם התקנות האלה יידחו לסיבוב הבא, זה נזק רציני מאוד.

מיקי לוי: אז בבקשה, אני מבקש ברמה האישית לעשות מאמץ.

מיקי לוי: אני אבוא בכל שעה שתגיד כדי לגמור את זה.

משה גפני: טוב.

משה גפני: כן, בבקשה, חוק ה-CRS – התקנות, סליחה.

מיקי לוי: מזמן לא היית פה.

ערן יעקב: לא, לדעתי זו פעם ראשונה שאני פה.

מיקי לוי: אדוני, פעם ראשונה מנהל רשות המיסים - - -

משה גפני: רגע, מה אתה לוקח לי את - - -

מיקי לוי: לא, אני מביא לתשומת ליבו של אדוני, זה הכול.

משה גפני: אני מבקש בישיבה הזאת, שהיא ישיבה ראשונה שערן יעקב כמנהל רשות המיסים נמצא כאן, ואנחנו התאפקנו ישיבות רבות כדי לחכות שאתה תבוא לכאן, כדי לברך אותך על התפקיד שקיבלת, שאתה ראוי לו והוא ראוי לך.

משה גפני: אני רוצה רק שתהיה יותר חזק מול משרד המשפטים, אם אפשר.

משה גפני: אם אי אפשר אז אי אפשר, מה לעשות.

משה גפני: לא, כבר מתחיל לעצבן אותי, כל העניין הזה, בכל נושא שעולה פה.

משה גפני: אני יודע שאיתך ועם רשות המיסים אני יכול לדבר, לא באים לי עם הלכה למשה מסיני, מחליטים ואומרים.

משה גפני: על כל פנים, אני מכיר אותך הרבה שנים, אני חושב שאתה ראוי לתפקיד הזה.

משה גפני: אני חושב שבקדנציה שלך רשות המיסים תהיה במצב יותר טוב ממה שהיא הייתה קודם.

משה גפני: גם קודם היא הייתה במצב טוב, אבל היא תהיה במצב יותר טוב.

משה גפני: לא צריך בסופו של דבר לראות את הכול תחת ההכנסות של המדינה, שזה פרויקט חשוב לעצמו, אבל יש גם אנשים שעומדים מאחורי כל תשלום כזה, ופעמים יש דברים שצריך להתגמש וצריך ללכת לקראת הציבור.

משה גפני: יש לך רגישות לעניין הזה, אני מכיר את זה מהתפקידים הקודמים שלך.

משה גפני: אני בשם ועדת הכספים מברך אותך על התפקיד.

משה גפני: אני הייתי אומר אפילו מתפללים בשבילך, בגלל שרשות המיסים זה דבר שיש לו חשיבות רבה מאוד במערכת החברתית של מדינת ישראל, גם הכנסות הכספים וגם הסיוע לכאלה שזקוקים לסיוע שלכם.

משה גפני: אני בכל מקרה מברך אותך מכל הלב בשם הוועדה.

ערן יעקב: תודה רבה.

ערן יעקב: אז אם יורשה לי, כבודו, אנחנו נמצאים פה בעניין ה-CRS, אני חושב שזו סוגיה שכבר נמצאת על שולחן הוועדה - - -

משה גפני: רגע, אתה מסכים עם מה שבירכתי אותך?

ערן יעקב: לא, לעניין קבלת תורה למשה מסיני, עם זה אני מסכים לחלוטין.

ערן יעקב: ואתה יודע, באותם פרקי אבות, לדעתי, יש שלושה דברים: תורה, עבודה, גמילות חסדים.

משה גפני: נכון.

ערן יעקב: בגמילות חסדים אני חושב שרשות המיסים עושה, ואתה יודע, לא מעט.

משה גפני: גם עבודה.

ערן יעקב: עבודה זה ברור מאליו.

משה גפני: בבקשה.

משה גפני: תודה רבה.

ערן יעקב: אז תודה, תודה גם על המילים החמות.

ערן יעקב: ואני בטוח שהאופן שבו אנחנו עובדים – אני שנים רבות עם הוועדה הזאת, וגם איתך באופן אישי, אני סמוך ובטוח שצורת העבודה תימשך, ושיתוף הפעולה וההבנה, שבסוף הוא לקידום מדינת ישראל, לא לצרכיו של אף אחד ברמה האישית.

משה גפני: היה לי עניין באופן אישי, אני אומר את זה.

משה גפני: יכול להיות שאם זה היה אנשים אחרים במקומות אחרים ובמשרדים אחרים, אז לא היה אכפת לי, נחכה.

משה גפני: היה לי עניין באופן אישי להקדים את הדיון בעניין הזה בגלל שביקשת.

משה גפני: זו האמת.

ערן יעקב: נכון.

ערן יעקב: קודם כול, אני שמח לשמוע וזה חשוב.

ערן יעקב: ואני אומר: יש לא מספר דברים שנמצאים בוועדות, ואני לקחתי על עצמי לעשות את המרב כדי לקדם, ואני גם רוצה להודות לכם על זה שהצלחנו להעביר את הקיזוז בין מערכי המס.

משה גפני: אבל אתה יודע שיש אנשים טובים שעובדים איתכם בעניין של ה-CRS.

משה גפני: יש אנשים פחות טובים, אבל יש אנשים מאוד טובים שעובדים בעניין הזה.

ערן יעקב: לא, לגמרי.

ערן יעקב: זה צוות שלם שמנסה – תראה, בסוף אני רוצה להגיד לך, באמת אגיע אולי ל-CRS, אני אפילו חוזר, הייתי בצרפת, במפגש עם רשות המיסים הצרפתית, ושוחחנו גם על העניין הזה.

ערן יעקב: הם, אגב, היו early adaptor, הם נכנסו לתהליך הזה ממש בשלב הראשוני של התהליך של ה-CRS.

ערן יעקב: ומדינת ישראל, כמו שיש לה שיאים רבים, אז כנראה שגם פה אנחנו הולכים להיות אלופי – לפחות בין 90 המדינות שאמורות להיות בתוך ה-CRS, אנחנו גם פה הולכים כנראה להיות שיאנים, כי אנחנו האחרונים, שככל שנעביר את התקנות, ואיך אתה אומר?

ערן יעקב: בעזרת השם נעביר אותן וזה חשוב, אז נהיה כנראה האחרונים להצטרפות.

קריאה: לא כנראה.

קריאה: אולי יש שניים - - -

ערן יעקב: טוב, אז אולי נהיה מקום שלישי.

משה גפני: בבקשה.

ערן יעקב: אז, כבודו, כמו שאמרתי בזמן שניהלת שיח חשוב, שאנחנו בנקודה הזאת באמת כנראה גם פה נכבוש שיא נוסף כמדינה, כמי שמתוך מדינות ה-OECD שמצטרפים אחרונים לתוך ה-CRS.

ערן יעקב: וגם מכלל המדינות, אז ממש בין האחרונים, אם לא האחרונים שבהם.

ערן יעקב: ואני חושב שזה משהו שאנחנו צריכים לקחת בחשבון, כי הינה, כבר קיבלנו תכתובות, לא אחת, והאחרונה שבהן, שאנחנו כנראה מתעתדים להיכנס לתוך הרשימה השחורה.

ערן יעקב: ולדבר הזה יש מספר אפקטים, אחד הוא ברמת המקרו והשני הוא ברמת המיקרו, שגם בין שניהם יש ממשק והשקה לא פשוטה, ועל היכולת שלה לפגוע במדינת ישראל בצורה משמעותית בעיניי, בעיני כולנו.

ערן יעקב: אחד זה ברמת המקרו, שאנחנו כבר מבינים שאם אנחנו לא נהיה שותפים, אם לא נעשה את התקנות האלה – אגב, אנחנו לא היחידים שהיה להם קשה לעשות את בפרלמנט, גם כשדיברתי עם הצרפתים, שהתהליך הוא לא פשוט.

ערן יעקב: הוא לא פשוט, גם לקח זמן, אבל אנחנו גם בזה עדיין שיאני עולם.

משה גפני: העולם המערבי הולך - - -

מיקי רוזנטל: לא, יש לנו הרבה שיאים.

ערן יעקב: לא, אני מדבר על זה.

מיקי רוזנטל: לא, באיזה עוד מדינות הנשיא עושה פוטש נגד ראש הממשלה?

מיקי רוזנטל: אין כזה דבר.

מיקי רוזנטל: רק פה.

משה גפני: העולם המערבי לטעמי הולך מדי בקיצוניות מול הנושא של העלמות מס באופן כזה שהרוב המוחלט של האנשים שאינם מעלימי מס, והאנשים האלה עושים את מה שהם יכולים לעשות – אנשים עובדים, מרוויחים כסף, ופתאום נכנסים להם לחשבונות.

משה גפני: זה לא סיפור פשוט.

משה גפני: אתה מציג את זה, בצדק מבחינתך, שאנחנו נמצאים בסוף – אנחנו נאשר את זה בסוף, בעזרת השם, אבל מה זה אנחנו נמצאים בסוף?

משה גפני: זה לא הגון כלפי אנשים רבים, שהם אנשים ישרים, נסעו כמה פעמים לאנגליה, אז פתאום הם יצטרכו – גם ב-FATCA היו לנו התלבטויות מאוד קשות.

משה גפני: זה לא פשוט.

ערן יעקב: כן, אבל יש תרופות לעניין הזה בתקנות.

ערן יעקב: קודם כול, אנחנו למודי ניסיון מה-FATCA, אתה צודק, ואני חושב שחלק מהדברים הובאו בתקנות.

מיקי רוזנטל: דבר אליי, עזוב.

מיקי רוזנטל: לו יש בחירות באלעד.

משה גפני: הלוואי ורק באלעד.

מיקי רוזנטל: יש לו כבר הרבה עניינים.

מיקי רוזנטל: דבר איתי, אני קשוב לך.

ערן יעקב: תראה, אני מבין את מה שאתה אומר.

משה גפני: זה המצב.

ערן יעקב: ואני חושב שזה משהו שעומד לפתחו של – ולנו, לפעמים, לנו כרשות יש לא מעט דאגה וויכוחים בתוך הממשלה עם משרד המשפטים על דברים שאנחנו רוצים יותר ומקבלים פחות מהסיבות שאתה אומר.

ערן יעקב: ואותם כאלה שמגינים על הציבור - - -

משה גפני: אני לא סתם אמרתי על משרד המשפטים.

משה גפני: אנחנו נמצאים בעידן חדש.

משה גפני: אני נמצא פה הרבה שנים, יותר מאחרים גם, אנחנו נמצאים בעידן שבעצם את החקיקה מתיימר משרד המשפטים לעשות.

משה גפני: אנחנו מסתכלים על החוק, על התקנות, בראייה הכוללת, גם בראייה הציבורית.

משה גפני: משרד המשפטים מגיע עם איזו הלכה למשה מסיני.

ערן יעקב: לא, דווקא במקרה הזה הוא מתאים אליך, הוא שומר מאוד מאוד על הפרטיות.

ערן יעקב: לפעמים מדי לטעמנו, דרך אגב.

משה גפני: אנחנו נגיע לדיון פרטני על התקנות, ונראה מה הוא שומר, מה הוא לא שומר.

משה גפני: בסדר.

משה גפני: אבל עם כל הכבוד, הוא לא מחוקק, המשטר שלנו קובע שהמחוקק זה הכנסת, במקרה הזה ועדת הכספים.

משה גפני: מתיימרים לנהל את הכול.

משה גפני: זה לא עובד ככה.

משה גפני: אנחנו עוברים פתאום לצד השני, אסור לעשות את זה.

משה גפני: צריך לשמור על איזון, צריך להקשיב למשרד המשפטים.

משה גפני: משרד המשפטים צריך לייעץ, משרד המשפטים יכו להגיד שאם אתה עושה את זה בדרך הזאת זה ייפסל בבג"ץ.

משה גפני: אפשר להגיד הרבה דברים.

משה גפני: אבל הוא לא יכול להגיד: משרד המשפטים לא מסכים.

משה גפני: אז אני צריך ללכת הביתה.

משה גפני: אז על מה אני מקבל משכורת?

משה גפני: אה, זו לא שאלה.

ערן יעקב: אולי כדי להתווכח איתם.

משה גפני: בסדר, לא, צריך להיזהר.

משה גפני: גם אתה, מנהל רשות המיסים, אתה היום בתפקיד בכיר במערכת השלטונית, אתה צריך שתהיה לך המדיניות שלך.

משה גפני: אתה צריך לדבר עם משרד המשפטים, להתייעץ איתם, אבל הם לא יכתיבו לך את מה שצריך לעשות.

משה גפני: זו דעתי, יכול להיות שיחלקו עליי.

ערן יעקב: אז ראשית, לנו בבית יש לא פעם מחלוקות, ואנחנו מנסים ליישב אותן.

משה גפני: בסדר.

משה גפני: מקובל.

ערן יעקב: אתה יודע, בסוף אנחנו נמצאים ומנסים לעשות את הטוב ביותר בשביל הציבור הזה, מתוך תפיסה – אני בעניין הזה אולי חולק – שדווקא אני מאמין שככל שיכולת הנתונים תגבר ביותר נתונים, אני חושב שאנחנו נוכל לעבוד בצורה הרבה יותר שוויונית, הרבה יותר טובה, ולתת אפשרות דווקא לנורמטיביים ולמי שמדווח כחוק לקבל הרבה תועלות מהתהליך הזה ולהיות הרבה יותר מדויקים מי שבוחר לברוח משלטון המס ולא לשלם מיסים.

ערן יעקב: ובסוף הפגיעה היא פגיעה ציבורית – הוא לא פוגע בנו, הוא פוגע בציבור כולו.

ערן יעקב: הינה, גפני, אמרתי דברים חשובים עכשיו, בדיוק מה שרצית.

ערן יעקב: טוב, אני לא חוזר על זה אבל.

ערן יעקב: טוב, כמו בשש-בש – נגעת נסעת.

משה גפני: מה זה משנה?

משה גפני: אני אחרי זה אדבר עם פרידה, היא תגיד לי.

ערן יעקב: אז אני חשוב שצריך לראות את זה מהמקום הזה.

ערן יעקב: ובעינינו העניין של ה-CRS כחלק מהתהליך הזה הוא עוד נדבך מאוד מאוד משמעותי.

ערן יעקב: אני אומר: אחד זו דרישה שהיא בין-לאומית, אנחנו חלק מהמשחק הכולל הבין-לאומי, אבל ברמת מדינת ישראל זה חלק מאוד חשוב ביכולת שלנו, גם כמדינה אל מול אזרחינו, לעמוד מולם בצורה הכי טובה ולהגיד: כן, אנחנו עושים את כל מה שניתן כדי להיאבק גם בהון השחור, גם במי שבוחר להתחכם.

ערן יעקב: לא רק איתנו אגב, כי בסוף כשאנחנו אל מול אזרחינו מנהלים את זה, מישהו אחר מנהל את זה מול אזרחינו במקומות אחרים בעולם.

ערן יעקב: והשיתוף הזה בסוף מאפשר גם להגיע לכאלה שבוחרים לא לשלם מיסים, ונמצאים במקומות שונים על הגלובוס, ולא תמיד אנחנו ערים ויודעים ויכולים להגיע אליהם.

ערן יעקב: ואני חושב שזה חלק חשוב מהתהליך הזה.

ערן יעקב: אז התחלתי בזה שנכון, הקדמנו בשבוע – אנחנו באיחור של שנים בעניין של ה-CRS.

ערן יעקב: כמה אמרתי?

ערן יעקב: מ-2016 נשלחה ההתחייבות של שר האוצר?

ערן יעקב: ב-2016?

קריאה: 2014.

ערן יעקב: כן, אבל ב-2016 הייתה ההתחייבות.

פרידה ישראלי: לא, ההתחייבות נשלחה עוד ב-2014.

ערן יעקב: 2014 אפילו.

ערן יעקב: אז אני אומר: הקדמנו בשבוע, אבל איחרנו בלא מעט שנים.

פרידה ישראלי: זה לא האיחור אבל.

פרידה ישראלי: התקנות הוגשו לראשונה לוועדת הכספים בקיץ 2016.

שגית אפיק: 2017.

ערן יעקב: קיץ 2016, אבל לך תספור.

שגית אפיק: יוני 2017.

ערן יעקב: יוני 2017, מתקנת שגית, וכנראה היא גם - - -

משה גפני: אבל בינתיים אישרנו את ה-FATCA.

קריאה: לא קשור.

משה גפני: אני לא אמרתי שקשור.

ערן יעקב: זה ארצות הברית, זה - - -

משה גפני: אפשר לעשות סדרה של תקנות, שאנשים לא יוכלו בכלל לזוז פה במדינה.

ערן יעקב: זה לא עוזר.

ערן יעקב: דרך אגב, ניסינו את זה.

משה גפני: וגם ב-FATCA התלבטנו מאוד ואישרנו.

ערן יעקב: אמרנו להם: אבל אישרנו את ה-FATCA.

ערן יעקב: הם אמרו: אנחנו מבינים, אבל זה לא רלוונטי.

ערן יעקב: ניסינו, האמת ניסינו.

ערן יעקב: זה לא עובד.

ערן יעקב: לא עובד.

ערן יעקב: לא עובד.

ערן יעקב: ניסינו גם באנגלית, גם לא עבד.

ערן יעקב: אז אני אומר לך, אנחנו בבעיה.

ערן יעקב: אנחנו בבעיה קשה אמיתית.

משה גפני: תדע שהיה קשה פה עם ה-FATCA.

משה גפני: היה קשה.

משה גפני: זה לא סיפור פשוט.

ערן יעקב: אני יודע.

ערן יעקב: אני הייתי פה חלק מהתהליך, גפני, אני יודע.

משה גפני: גם פה אני אומר:

משה גפני: אנחנו בסוף בעזרת השם נאשר את זה.

משה גפני: צריך לקחת בחשבון, יש פה דברים - - -

ערן יעקב: נאשר את זה אבל מתי?

ערן יעקב: גפני, זה חשוב, יש פה חשיבות לזמן.

משה גפני: בסדר.

משה גפני: אני לא מדבר על אלה שמעלימים מס.

משה גפני: אלה שמעלימים מס –מעלימים מס, הם נמצאים בתוך העניין.

משה גפני: אני מדבר על אלה שפתאום סוגרים להם חשבון והם לא עשו שום דבר רע.

ערן יעקב: רגע, אני רוצה להגיד - - -

משה גפני: לא הקשבת, אמרתי דבר טוב עכשיו.

ערן יעקב: כן, העלמות המס – לא, אני כמו נשים, אני שומע – זה גם לגבי אלה שיעלימו מס.

משה גפני: לא, אלה שיעלימו מס, אני לא מדבר עליהם, להיפך.

ערן יעקב: רגע, אז אני איתך.

ערן יעקב: אני יודע את דעתך בעניין הזה.

משה גפני: אבל יש אנשים רגילים שלא עשו כלום.

ערן יעקב: אני אומר שיותר מכך, העניין הוא פה הרבה יותר מאלה שבוחרים לא לשלם מס או בוחרים לא לדווח.

ערן יעקב: הבעיה היא הרבה יותר משמעותית מכך.

ערן יעקב: אמיתי.

ערן יעקב: כי ככל שאנחנו לא נחוקק את התקנות ולא נבצע את התהליך הזה - - -

משה גפני: בסדר.

ערן יעקב: לא, אני רוצה להגיד רגע מה תהיה הפגיעה, ואנחנו בתהליך הזה, אנחנו כבר שם.

משה גפני: אוקיי, בבקשה.

ערן יעקב: אז אחד, אנחנו צפויים לפגיעה מאוד קשה ברמת המקרו, שכבר עוד דקה אנחנו שם, שזה אומר כניסה לרשימה השחורה.

ערן יעקב: זה אומר שמדינת ישראל תיפגע בדירוג, תיפגע ביכולת האשראי שלה, תיפגע בסוף ביכולת שלה בכל המערכות הפיננסיות שיכולות להיפגע בעקבות הדבר הזה, זה אומר הלוואות.

ערן יעקב: ואני אומר על דברים שכבר קורים, ומדינות שונות בוחרות סנקציות שונות לגבי כאלה שלא נכנסים לתוך התהליך הזה.

ערן יעקב: אז זה ברמת המקרו.

ערן יעקב: מעבר לכך, יש עוד פגיעה קשה שיכולה להיות ברמת המיקרו, זה לגבי החברות.

ערן יעקב: חברות ישראליות שירצו להתמודד בעולם, יהיה להן קשה מאוד, והדבר הזה יפגע בצורה קשה מאוד בחברות.

ערן יעקב: זה אומר במכרזים, ביכולת שלהן להתמודד, בתחרותיות שלהן, בגישה לשווקים.

ערן יעקב: כל הדבר הזה הוא דבר שיקשה מאוד על הכלכלה הישראלית, ואני אומר לך, בסוף על אזרחי כי הם מועסקים על ידי החברות האלה.

ערן יעקב: אז אני חושב שאת התהליך הזה צריך לקחת בחשבון, גפני.

ערן יעקב: אנחנו באמת הרבה אחרי זמן.

ערן יעקב: אז אני ממש מבקש, אני לא רוצה להגיד יותר מכך, אני ממש מבקש, בשם כולנו, כדי שהכלכלה הישראלית לא תיפגע.

ערן יעקב: ובאמת, כשאני אומר הכלכלה הישראלית, זה לא רק מדדי המקרו, אלא גם החברות, שבסוף זה משפיע על הכול, ממש הולכות לחוות ויחוו פגיעה קשה ביכולת שלהן להתחרות, בגישה שלהן לשווקים, להתחרות עם מדינות אחרות, עם חברות אחרות, השקעות בעולם.

ערן יעקב: והדבר הזה יקרה אם אנחנו לא נעשה את זה.

ערן יעקב: ואני באמת חושב שאנחנו הרבה מעבר לדקה ה-90, כמו שאומרים בכדורגל, אין לי מונחים ממקומות אחרים, אני לא כל כך בקיא בעניינים האלה, אבל כן אני אומר לך שאנחנו חווים, וקיבלנו גם לאחרונה ממש מכתב הייתי אומר אפילו מאיים, והרבה יותר מכך, לגבי מה צפוי להיות לנו, ככל שאנחנו לא נכנסים.

ערן יעקב: וכמו שאמרתי, באמת כבר הפכנו להיות שיאני העולם גם בעניין הזה.

משה גפני: בסדר.

משה גפני: הבנו.

משה גפני: כשמסבירים לנו פעם אחת אנחנו מבינים, לא צריך להסביר הרבה פעמים, אבל שלוש ישיבות כבר קיימנו על ה-CRS.

ערן יעקב: מעולה, אבל ישיבות.

ערן יעקב: ומתי אנחנו יכולים לסיים את זה?

משה גפני: הייתה פגרה, עכשיו הבחירות, אבל אנחנו נתקדם עם זה.

משה גפני: לכן אמרתי גם בתחילת הישיבה: בשבוע הבא נמשיך.

משה גפני: אני הולך לעבוד על זה ברצף.

משה גפני: אני רק מבקש, כשיגיעו בעיות בתוך התקנות, תהיו גמישים.

ערן יעקב: לא, אני אגיד לך: אבל זה חשוב בעוד ממד.

ערן יעקב: למה חשובה ההצהרה שלך שהדבר הזה הולך לעבור?

ערן יעקב: כי גם כל מי שאמור להיערך לכך, ויש כאלה שמחכים עד שהתקנות יעברו, לצערי אני אומר את זה, בצער רב, מתוך זה שהם אולי לא מאמינים, כמו שאנחנו מאמינים.

ערן יעקב: ואני חושב שזו גם פגיעה קשה, כי ככל שהם לא ייערכו, ואני גם קורא להם מהמקום כן להתחיל להיערך, כי לא יהיה לנו זמן.

איתן ברושי: למי אתה קורא בדיוק?

שגית אפיק: לבנקים?

שגית אפיק: למי אתה קורא?

איתן ברושי: אתה מדבר בשפה שאנחנו לא מבינים.

ערן יעקב: לבנקים.

ערן יעקב: אז אני אומר: לכל המוסדות הפיננסיים שאמורים להיערך על מנת להעביר את המידע, אז הם אמורים להיערך לתהליך הזה.

עמר בר-לב: יש תאריך אחרון שעד אז צריכה להתקבל החלטה?

ערן יעקב: התאריך שאנחנו צריכים להתחבר אליו כבר עבר, ואנחנו הרבה מאוד בתוך זמן הפציעות.

ערן יעקב: ואנחנו ממש מול איום שמרחף מעלינו, שאני אומר לך את זה באמת ובתמים, שהכלכלה הישראלית, ככל שלא נעשה את זה, תיפגע בצורה די משמעותית.

עמר בר-לב: התאריך עבר?

ערן יעקב: עבר.

ערן יעקב: אני אומר לך: ב-OECD אנחנו אחרונים.

ערן יעקב: גם בכלל המדינות אנחנו - - -

עמר בר-לב: אז אנחנו כבר לא בזמן פציעות.

מיקי רוזנטל: תגיד לו שלדרבי חוקים משלו.

ערן יעקב: יש לנו עוד חודשיים, נכון?

שרון אהרוני: שמי שרון אהרוני, מנהל היחידה למיסוי בין-לאומי, אנחנו הרשות המוסמכת שאחראית על חילופי המידע.

שרון אהרוני: ובדיאלוג שלנו מול ה-Global forum וה-OECD או הדוחות שמפרסם ה-EU ליד הסנקציות, אנחנו למדים - - -

משה גפני: לא הבנתי, מי הדובר?

שרון אהרוני: שרון אהרוני, מנהל היחידה למיסוי בין-לאומי ברשות המיסים.

ערן יעקב: הם יהיו פחות נחמדים ממני בעניין של להסביר את הפגיעה.

משה גפני: אני יודע שיש רוח המפקד.

משה גפני: כן.

עמר בר-לב: לא, יש שיטת החוקר הטוב והחוקר הרע.

עמר בר-לב: מיקי יספר לך על זה.

שרון אהרוני: לעניין שאלתו של חבר הכנסת – נכון, התאריך עבר, היינו אמורים להעביר עד ה-30 בספטמבר.

שרון אהרוני: יחד עם זאת, לעניין העמידה בסנקציות או להיכנס לרשימה השחורה, צריכים להתקיים שני דברים כדי שלא נהיה ברשימה השחורה: אחת, לסיים את חקיקת התקנות כמה שיותר מהר; ושתיים, שנעביר לפחות קובץ אחד למדינה אחת עד סוף שנת 2018.

עמר בר-לב: בשביל זה אתם צריכים את אישור הוועדה?

שרון אהרוני: יכול להיות שנצטרך לעשות תיקון באישור הוועדה לעניין יתרות של דצמבר 2017 ודצמבר 2018, כי כרגע התקנות אומרות שכדי שגוף פיננסי יעביר מידע על אחד הלקוחות שלו הוא צריך לפנות אליו ויש לו פרק זמן של ארבעה חודשים.

ערן יעקב: אגב, שזה חריג.

ערן יעקב: צריך להגיד, אין דבר כזה.

ערן יעקב: רק מדינת ישראל בחרה משיקוליה היא פה בוועדה.

ערן יעקב: זה דבר חריג.

ערן יעקב: מדינות מעבירות בלי התהליך הזה.

ערן יעקב: אנחנו היחידים שעושים את זה.

ערן יעקב: זה כמובן גורם לעיכוב, אבל זה מה שהוחלט וזה מה שקיים, ואנחנו מכבדים את זה.

ערן יעקב: אבל על כל האילוצים, צריך להבין שבסוף גם צריך לייצר את הדבר הזה.

עמר בר-לב: אדוני היושב-ראש, אז אם כך יש לחץ, זה לא, אתה יודע, נעשה סדרת דיונים.

איתן ברושי: עמר, עמדת בלחצים יותר קשים.

עמר בר-לב: מה זה קשור?

ערן יעקב: חבר'ה, אני מודיע לכם כמי שמקבל את ההחלטות, שהדבר הזה יפגע משמעותית בכלכלת ישראל ובחברות הישראליות, ובסוף גם בעובדיהן.

איתן ברושי: אבל חצי שעה כבר לא התקדמנו.

איתן ברושי: תן לי רק לשאול שאלה, כמי שלא מכיר.

איתן ברושי: מה המשמעות לאזרחי ישראל או למוסדות?

איתן ברושי: אנחנו תמיד רגילים לעבוד במעגל של הממשלה והכנסת, אנחנו מכירים את המטוטלת הזאת שלמעלה זה זז קצת ולמטה זה קופץ.

איתן ברושי: יש אנשים, יש מוסדות, יש גורמים.

איתן ברושי: מה זה משפיע על האזרח או על המוסדות ואיך הוא מתכונן במקביל?

איתן ברושי: אתה אומר: יש לחץ, יש סנקציות, ועכשיו יום אחד תהיה פה הודעה ותתחיל התרוצצות של עכברים.

איתן ברושי: אני שואל: איפה נעשית ההידברות במקביל עם אזרחי המדינה והמוסדות שלה?

מיקי רוזנטל: זה לא שייך.

מיקי רוזנטל: מה זה שייך?

איתן ברושי: הם אמרו ארבעה חודשים, שצריך להתכונן.

ערן יעקב: רגע, אנחנו יושבים עם איגודי הבנקים, עם הגופים הפיננסיים שמולם - - -

משה גפני: סיכמתם איתם, עם הבנקים?

משה גפני: בישיבה הקודמת אמרנו שתשבו.

ערן יעקב: כן, כן.

ערן יעקב: כבודו, כשאתה מבקש, אנחנו מכבדים את זה.

ערן יעקב: ואכן ישבנו וסיכמנו, וגם אתה הקדמת בשבוע, אז אנחנו הקדמנו את הסיכומים שלנו גם בשבוע.

משה גפני: כל הכבוד לכם.

ערן יעקב: ואכן עמדנו בזה, מתוך הבנה שאתה תאשר את זה מהר.

משה גפני: אה, סיכמתם עם רשות המסים על הנוסח?

משה גפני: בסדר.

ערן יעקב: אז אנחנו באמת מבקשים מהוועדה, כי את כל מה שביקשו מאיתנו עשינו, השקענו בזה המון זמן, מתוך תפיסה שהדבר הזה הוא מאוד מאוד משמעותי למדינת ישראל, ואני באמת אומר את זה - - -

משה גפני: תשמע, אם עוד פעם אתה אומר שזה משמעותי למדינת ישראל ואם לא גומרים את זה – אני יורד מיד למקלט.

משה גפני: מספיק.

משה גפני: תשמע, אני לא אוהב שככה מאיימים עליי, ואני יושב ככה - - -

ערן יעקב: אז אני חושב שהדבר הזה מאוד משמעותי לכלכלת ישראל.

משה גפני: בסדר.

משה גפני: אני אתחיל לדבר?

משה גפני: אז אני אתחיל להגיד מה הבעיות, מה הקשיים.

משה גפני: ראינו מה היה ב-FATCA, סיכמנו דברים ולא בוצע.

משה גפני: הייתי צריך אחרי זה לעשות אין ספור ישיבות.

משה גפני: בסדר, גם אתם לא כל כך יעילים.

ערן יעקב: יעילים, אבל לא מושלמים.

משה גפני: יותר מדי גורמים צריכים לתת תשובה חיובית על שאלה הכי פשוטה.

משה גפני: בסדר, אני עכשיו מקווה שאתה נמצא בעניין, שלא כל אחד יעשה מה שהוא רוצה.

משה גפני: יש עוד מישהו שרוצה להתייחס?

משה גפני: אחרת נתחיל להקריא.

משה גפני: יש מישהו מהאורחים שרוצה להתייחס?

משה גפני: אני לא אתן יותר התייחסות בהמשך.

משה גפני: בבקשה, מי הגברת?

אורנה לוי: אורנה לוי, נציגת לשכת רואי החשבון.

אורנה לוי: אז מה שאנחנו רוצים להגיד, זה קודם כול אנחנו מברכים על התקנות לחילופי מידע ואנחנו מצטרפים ללוחמה בהון השחור.

קריאה: מתחיל טוב.

אורנה לוי: אנחנו חייבים אבל להתנגד לנוסח המוצע, ואני אסביר למה.

מיקי לוי: עכשיו?

מיקי לוי: איפה הייתם?

מיקי לוי: נו, באמת, זה לא יקרה.

משה גפני: בסדר, תהיי חזקה.

מיקי לוי: את יודעת, אני תומך בכם, אבל יש גבול.

מיקי לוי: הלו, שלוש שנים.

ערן יעקב: רגע, אני חייב להגיד.

משה גפני: אתה לא חייב.

ערן יעקב: לא, כי יש פה דיונים.

משה גפני: אבל עם כל הכבוד.

ערן יעקב: אי אפשר פתאום לבוא אחרי שהכול נגמר, נגמרו התקנות, ולהגיד: יש לנו הערות.

משה גפני: אפשר.

משה גפני: אפשר.

משה גפני: ערן, אני מבקש, תכבד אותה.

מיקי לוי: ערן, זו לא עבודה שלך, זו עבודה שלי.

משה גפני: מיקי, שנייה, צריך לכבד אותה, לשמוע מה היא אומרת.

משה גפני: אני מבין שיש שאלות על מה שהיא אומרת.

ערן יעקב: נשלחו נוסחים, הם אף פעם לא העירו.

ערן יעקב: שיהיה בפרוטוקול – נשלחו נוסחים, הם אף פעם לא העירו.

משה גפני: לפני שמוציאים את הפרוטוקול אני רוצה לעבור עליו.

משה גפני: תגידי, בבקשה.

אורנה לוי: אני אסביר מה הבעיה העיקרית.

משה גפני: בבקשה.

משה גפני: אל תפחדי מאף אחד.

משה גפני: כאן אומרים הכול.

משה גפני: מחליטים בסוף, אבל אומרים הכול.

אורנה לוי: הנוסח המוצע, כמו שהוא מוצע, מטיל את חובת בדיקת הנאותות על הבנקים.

אורנה לוי: מה שזה אומר, ואנחנו רואים את זה עכשיו עם ה-FATCA, שהבנקים הופכים להיות החוקרים של הנאותות של הטופס.

אורנה לוי: מה שמביא אותנו למצב שהבנק לוקח אחריות על דברים ולא תמיד מוכן לקבל את האחריות הזאת.

אורנה לוי: הלקוח שלהם נמצא בסיטואציה מאוד מאוד בעייתית ולא נעימה, כשמצד אחד רואה החשבון אומר לו - - -

מיקי לוי: אני רוצה לראות שבנק לא ייקח - - -

משה גפני: רגע, מיקי, תאפשר לה.

משה גפני: תאמין לי, אני מכיר את הבעיות האלה.

משה גפני: אני לא אומר שהיא צודקת, אבל יש בעיות.

משה גפני: הבנקים עושים לעצמם חיים קלים.

משה גפני: כן.

אורנה לוי: מצד אחד, רואה החשבון מייעץ ללקוח שלו למלא את הטופס בצורה מסוימת.

אורנה לוי: הבנק לא מקבל, עושה את הבדיקות שלו ומחליט החלטות אחרות, והוא לפעמים גם מבטל את ההחלטה של רואה החשבון.

אורנה לוי: אנחנו נמצאים כרגע בסיטואציה עם ה-FATCA, והחברים ברשות המיסים מכירים את הבעיה הזאת, בבעיה מאוד מאוד חמורה.

משה גפני: נכון.

אורנה לוי: ב-CRS זה הופך להיות חמור יותר, כי שם מבקשים תושבות לצרכי מס, מה שאומר שהבנק עצמו צריך שיהיו לו כלים לבדוק נאותות, לבוא ולזהות.

מיקי לוי: ממש לא נכון.

משה גפני: לא עונים.

משה גפני: לא עונים, רבותיי.

משה גפני: תודה רבה לך.

משה גפני: בבקשה.

פנחס מיכאלי: עורך דין פנחס מיכאלי מלשכת עורכי הדין.

פנחס מיכאלי: קודם כול אנחנו מברכים על התקנות.

פנחס מיכאלי: היו לנו מספר הערות וישבנו עם רשות המיסים ועם מינהל ההכנסות.

פנחס מיכאלי: הגענו להסכמות.

פנחס מיכאלי: אני מציין את זה עכשיו כדי שלא נפריע באמצע הקריאה.

פנחס מיכאלי: הייתה לנו בעיה עם ההגדרה של "מוסד למשמורת", וסוכם שבאמת לא יהיה שינוי בנוסח, אבל רשות המיסים תצהיר שהיא לא רואה בחברות נאמנות של עורכי דין כמוסד למשמורת.

פנחס מיכאלי: אז אני מזכיר את זה עכשיו כדי שכשיקריאו את הנוסח יתייחסו לזה, ויש לנו הסכמות ואנחנו מברכים עליהן.

משה גפני: אוקיי.

משה גפני: למה לא הערתם במהלך כל הזמן הזה?

משה גפני: היה חופש?

פנחס מיכאלי: לא, אנחנו ישבנו איתם.

קוסאי עאסי: עורכי הדין ישבו.

משה גפני: רגע, היא אמרה דבר, שאתם יודעים שאני מכיר את זה.

משה גפני: אנשים פונים אלי.

משה גפני: הבנקים עושים את החיים קלים.

משה גפני: הם אומרים: אתה יודע מה, זה הטופס, אני סוגר לך את החשבון.

משה גפני: הוא לא נכנס לעניין, מה הוא צריך להסתבך, תסתבכו אתם.

משה גפני: למדנו את זה מה-FATCA.

משה גפני: אני לא מבין למה הם לא דיברו איתכם, אז היו בחירות בלשכת רואי החשבון.

משה גפני: בחירות אני מבין, אני לא מבין מה התוצאות.

מיקי רוזנטל: 0-7.

משה גפני: 0-7.

משה גפני: אבל יש בעיות, שכתוצאה מה-FATCA שאישרנו אותה אנחנו נתקלנו בבעיות.

משה גפני: הרי ישבנו הרבה פעמים על העניין הזה כדי למצוא פתרונות.

משה גפני: שהבנק לא יברח מהעניין, הוא הופך להיות גורם משמעותי.

משה גפני: תיכף נראה מה הוא הופך להיות ב-CRS.

משה גפני: אבל מה שאני לא מבין, למה לא ישבו כל הזמן כדי להגיע לפתרונות.

משה גפני: בסדר, זה מה שהיא העלתה, וצריך לאפשר לכל אחד לומר את דברו, ואנחנו נתקדם.

פרידה ישראלי: אפשר להתייחס?

משה גפני: בבקשה.

פרידה ישראלי: מה שאני רוצה לומר זה שבאמת המון זמן עבר, ואני מאוד מצרה על זה שלשכת רואי החשבון לא פנתה אלינו עם הערות שיש לה.

פרידה ישראלי: אני חושב שזה מאוד לא לעניין, לא שזה מונע מהם להעיר, אבל שמגיעים כעת בשלב הזה.

פרידה ישראלי: אבל הייתי רוצה לבקש מלשכת רואי חשבון, שיצביעו לנו על המקום בתקנות שכתוב מילה או בדיקה מבוצעת באיזושהי צורה שהם חושבים שזה לא נכון, ומה ההצעה שלהם לתקן כדי לפתור את הבעיה ולעמוד בדרישות התקן.

משה גפני: אני מצטרף לבקשה של פרידה.

אורנה לוי: אנחנו נעשה את זה בשמחה.

משה גפני: בסדר.

משה גפני: מהר אבל.

אורנה לוי: אנחנו נעשה את זה בשמחה.

אורנה לוי: ועיקר הבקשה שלנו זה שברגע שהלקוח הצהיר את ההצהרה שלו, להסיר אחריות מהבנק מבחינת הבדיקה - - -

משה גפני: בסדר, תכתבו את זה.

משה גפני: תעבירו להם ותדברו איתם.

משה גפני: שהם ידברו איתכם, גם את יודעת שיש בעיות.

מיקי רוזנטל: לא, יש הרבה בעיות, אני גם מקבל תלונות.

משה גפני: יש בעיות.

מיקי רוזנטל: התלונה המרכזית היא, ואני כן רוצה שנעביר את התקנות, היא בעיקר שהבנק שולח אותך לרואה חשבון, הבנק שולח אותך להליך מיסוי, ואני אתן דוגמאות אמיתיות ממה שקיבלתי.

מיקי רוזנטל: למשל, בחור שעשה פוסט דוקטורט בארצות הברית, השתכר שמה כפוסט דוקטורט, העביר סכום של נאמר 200,000 דולר או שקל, לא חשוב, לארץ.

משה גפני: מיקי, מזל טוב.

מיקי לוי: תודה רבה.

מיקי לוי: לא ישנתי עד 04:30, אבל באתי.

משה גפני: כל הכבוד לך.

משה גפני: שיהיה לך הרבה נחת.

מיקי רוזנטל: מה יש לו היום?

משה גפני: הוא נהיה סבא.

מיקי לוי: תודה לכולם.

מיקי לוי: ביתי ילדה לבן.

מיקי רוזנטל: ברכות.

מיקי רוזנטל: שיזכה לשלם הרבה מיסים, כמו שאומרים.

מיקי רוזנטל: בקיצור, ואז הבנק שולח אותו להליך מיסויי, למרות שהוא בא והצהיר.

מיקי רוזנטל: אני אומר לכם דוגמה קונקרטית, לא דוגמה תיאורטית מתלונות שקיבלתי.

מיקי רוזנטל: הוא הצהיר שהוא קיבל את זה, הוא שלח משכורות אפילו לבנק, אמרו לו: טוב, עכשיו תלך לרואה חשבון ותצהיר למס הכנסה, ותעשה ככה ותעשה ככה.

מיקי רוזנטל: עכשיו, כאילו אם זה אזרח מן השורה שצריך לעבור את כל התהליכים האלה, יש פה בעיה.

מיקי רוזנטל: אתם צריכים להקל על האזרחים שמקור הכסף שלהם ברור ומוצהר.

מיקי רוזנטל: והבנק רשאי לקבל במקרים מסוימים, לא בכל מקרה, את ההסבר, ולא לשלוח אותו לתהליך מיסויי.

מיקי רוזנטל: וזה קושי אמיתי.

ערן יעקב: רגע, מה שאתה מעלה היא סוגיה, אני מסכים איתך שהיא סוגיה שצריך לראות איך מתייחסים אליה.

ערן יעקב: היא לא קשורה ל-CRS כרגע.

מיקי רוזנטל: לא, אבל - - -

ערן יעקב: רגע, לא, אני רוצה להגיד, אני רוצה באמת להתייחס לזה, כי אני חושב שמה שאתה מעלה הוא סוגיה שראוי להתייחס אליה, ואני גם אומר לך שאנחנו מנסים בסוגיה הספציפית הזו בכלל של היכולת שלנו מול חשבונות בנק, גם לנו יש כל מיני, ואנחנו יושבים גם עם המפקחת על הבנקים וגם עם הלבנת הון, כי חלק מהדברים נובעים גם משם, כדי לייצר תהליך שבו הדברים יהיו אולי קצת אחרת.

ערן יעקב: אבל אני מבין ואני באמת אומר שאנחנו יושבים, כי גם בסוף יש דברים שאנחנו חושבים שצריך לראות אותם אולי אחרת, אבל כן אני אומר שכרגע לסוגיית ה-CRS זה לא קשור.

מיקי רוזנטל: בסדר, אני אומר לך, אני בעד להעביר את זה.

ערן יעקב: אז אני אומר לך שגם נשמח לשמוע את הדוגמאות.

מיקי רוזנטל: רציתם דוגמאות?

מיקי רוזנטל: הינה, אני מביא דוגמאות - - -

ערן יעקב: ככל שלנו יש חלק בזה, אז אני אומר, נשמח לשמוע את הדוגמאות.

משה גפני: טוב, נעבור על התקנות, נתחיל לראות את הבעיות גם.

משה גפני: כן, בבקשה, אדוני.

איתי ברכה: ממש בקצרה.

איתי ברכה: עורך דין איתי ברכה.

משה גפני: מאיפה אתה?

איתן ברושי: אה, אתה מלשכת עורכי הדין?

איתי ברכה: כן.

קריאה: הוא עצמאי.

איתי ברכה: עצמאי.

איתי ברכה: אבל אני לא מייצג את - - -

משה גפני: אה, עורך דין.

משה גפני: עורך דין זה חשוב.

איתי ברכה: עורך דין זה מצוין, בדרך כלל.

איתי ברכה: אני רק רוצה להוסיף בנושא הזה, בתוך התקנות מופיע העניין שבעצם צריכים לקחת הצהרות מהלקוחות עצמם לגבי תושבות המס שלהם.

איתי ברכה: אני חושב שחייב להוסיף בתקנות שהצהרות המס האלה חייבות להיחתם מחדש על ידי הבנקים, הבנקים חייבים להחתים את הלקוחות.

איתי ברכה: כי מה שקרה בשלוש-ארבע שנים אחרונות זה שהבנקים הצמידו אקדח לרקה של הלקוחות ואמרו להם, יש לכם שתי אפשרויות: או שתחתמו על הצהרת מס כמו שאנחנו רואים אותה ורוצים שתחתמו, או שאנחנו מקפיאים לכם את החשבון.

איתי ברכה: יש המון עולים חדשים אמיתיים שנמצאים בישראל.

קוסאי עאסי: לא הבנו.

קוסאי עאסי: אפשר שתסביר?

איתי ברכה: אני אומר עוד הפעם: היום כשבן אדם לדוגמה עולה לישראל, הבנק לא מקבל את העלייה.

איתי ברכה: אין מושג כזה עלייה לעניין הבנקים.

איתי ברכה: הבנקים מבחינתם, המדינה שממנה הגעת, אתה עדיין תושב לצרכי מס שם.

איתי ברכה: בתוך ההצהרות האלה שהבנקים בעצם מחתימים, הצהרת תושבות מס, שזה מה שהם צריכים להחתים לפי התקנות, ההצהרות הישנות שהבנקים החתימו עד היום נעשו בצורה לא כשרה.

איתי ברכה: הבנקים הצמידו אקדח לרקה ללקוחות ואמרו להם: אנחנו רוצים שאתם תחתמו.

איתי ברכה: לדוגמה, בן אדם אומר: אני היום תושב ישראל, שוהה בישראל 300 ימים בשנה, הבנק אומר: אותי זה לא מעניין, עלית מאיטליה?

איתי ברכה: תחתום בבקשה שתושבות המס שלך היא מאיטליה.

איתי ברכה: ואם אתה לא תחתום, אנחנו מקפיאים לך את החשבון.

איתי ברכה: זה מה שהקרה עד היום.

איתי ברכה: אני יכול לתת לכם לפחות 170 מקרים שיש לנו במשרד שזה מה שקרה.

קוסאי עאסי: אני לא יודע איך זה קשור - - -

ערן יעקב: כן, אבל זה לא קשור לתקנות.

ערן יעקב: יכול להיות שבתהליך הזה, אם זה נכון מה שאתה אומר, שיש פגם כלשהו.

ערן יעקב: אבל גם לך אני אומר, כמו שאמרתי לחבר הכנסת: זה לא קשור לתקנות.

ערן יעקב: אני מבין את מה שאתה אומר, ואם הוא אכן קיים, יכול להיות שמישהו צריך לבחון ולראות, כי אני אומר לך, שאם זה כמו שאתה אומר זה משהו שדרוש בחינה מול הבנקים, אבל הוא לא קשור לתקנות.

משה גפני: ערן, אין מציאות שלא קשור לתקנות.

איתי ברכה: זה התקנות.

איתי ברכה: אבל זה מופיע בתקנות.

משה גפני: אין דבר כזה.

משה גפני: מיקי, בבקשה.

מיקי רוזנטל: הערה אחרונה.

מיקי רוזנטל: תקשיב, זה הרוח.

שגית אפיק: זה העיסוק של התקנות, ערן.

משה גפני: ברור.

משה גפני: מה השאלה?

משה גפני: התשובה: כן.

משה גפני: כן, מיקי.

מיקי רוזנטל: אני אעיר הערה אחרונה.

משה גפני: רק שנייה.

משה גפני: גבירותיי ורבותיי, חבר הכנסת מבקש להעיר.

מיקי רוזנטל: ההסכם של ה-FATCA וההסכם הזה יוצרים אווירה בבנקים.

מיקי רוזנטל: האווירה היא יותר חשובה מהתקנות עצמן.

מיקי רוזנטל: וכשה

מיקי רוזנטל: בנק אומר: אותי לא מעניין, לך תסתדר אתה.

מיקי רוזנטל: ושולחים את האזרחים להליכים שהם מטורללים בחלק מהמקרים.

משה גפני: שהם לא יודעים בכלל להתמודד עם זה.

מיקי רוזנטל: ואתם צריכים, לדעתי, באיזושהי דרך – לא בתקנות האלה – להסדיר את העניין הזה, כי אתה יודע, אתה לא יכול להפוך את האנשים הישרים לבני ערובה לאלה שמנסים לעשות דברים שהם לא בסדר.

מיקי רוזנטל: זה הכול.

משה גפני: אוקיי.

משה גפני: דמן, בבקשה.

 << אורח >> מאיר דמן: מאיר דמן מאיגוד הגמ"חים.

 << אורח >> מאיר דמן: בתקנות ה-FATCA היו שלוש אופציות לגמ"חים איך להתנהל: או להירשם ל-FATCA ולקבל מספר GIIN; או מוסד ציבורי שפטור, שזה גם נמצא פה ב-CRS; והחלק השליש היה גמ"ח קטן, זאת אומרת שאין לו מפקיד, שיש לו מעל 50,000 דולר, זה גם היה.

 << אורח >> מאיר דמן: אני רוצה לוודא שזה נמצא גם פה, משום שאני לא מצאתי את הדבר הזה, את החלק השלישי.

משה גפני: נראה בהמשך.

משה גפני: אני חושב שיש, אבל נראה בהמשך.

משה גפני: אם אין, אז זה יהיה.

שגית אפיק: פרידה, עשיתם הפניה לתקנות ה-FATCA, נכון?

פרידה ישראלי: כן.

פרידה ישראלי: בעצם יש את הגמ"ח הקטן, שנתנו בהצעה להחיל את ההסדר על גמ"ח קטן גם כאן.

פרידה ישראלי: יש את הגמ"ח שלפי תקנות FATCA הייתה לו אופציה להירשם כמוסד ציבורי, להתאגד כעמותה, לנהל את כל התהליך, אבל היה תנאי שעד תחילת אוגוסט 2018 הוא עובד ופועל תחת הוראות רישוי שחלות עליו.

פרידה ישראלי: בשלב הזה אין הוראות רישוי שחלות, אז בעצם ההוראה ריקה.

פרידה ישראלי: ופנינו למשנה ליועץ המשפטי לממשלה, באמצעות הנציגים שלו כאן במשרד המשפטים שאולי יציגו את הנושא, כי נעשתה אליהם פנייה אתמול כשהבנו שהדיון עולה.

פרידה ישראלי: אז אולי שהם ידברו בשמם.

לימור תוסיה כהן: כן, אדוני.

משה גפני: שנייה, לימור.

משה גפני: אגב, דמן, יש היום בעיות?

משה גפני: אז היו בעיות.

משה גפני: הבעיות נפתרו?

משה גפני: הבנקים היום בשרירות לב סוגרים חשבונות?

משה גפני: אתה יודע על מקרים, או שזה עכשיו הסתדר?

 << אורח >> מאיר דמן: הם לא סוגרים, אבל הם לא מוכנים לפתוח.

משה גפני: באמת?

משה גפני: טוב.

משה גפני: לימור, בבקשה.

לימור תוסיה כהן: בהתייחס לדברים שלך בהתחלה, אנחנו כמובן לא רואים את הדברים ככה.

לימור תוסיה כהן: משרד המשפטים לא מנהל את העולם, והעמדות המקצועיות שלנו מושמעות כלפי הממשלה כפי שהתפקיד שלנו מחייב מראש.

משה גפני: לא, משרד המשפטים מלא באנשים, חלקם טובים יותר, חלקם טובים פחות.

משה גפני: כמו בכל משרד, כמו בכנסת.

לימור תוסיה כהן: אני לא בטוחה שאני מבינה למה אדוני התכוון עד הסוף, אבל היה חשוב לי להעיר גם את ההערה הזאת.

משה גפני: בסדר.

משה גפני: את רוצה, אני אשב איתך, אני אראה לך דברים מוזרים מאוד.

משה גפני: המדינה בכלל השתנתה, העולם משתנה.

משה גפני: אבל צריך לדעת שבסוף כשמגזימים מגיעים למצבים שאף אחד מאיתנו לא רוצה שנהיה שם.

משה גפני: כל אחד יש לו את התפקיד שלו.

משה גפני: המחוקק זה הכנסת.

לימור תוסיה כהן: על זה אנחנו כמובן לא מתווכחים, כל אחד והתפקיד שלו.

משה גפני: ברור.

משה גפני: אין ויכוח בכלל על שום דבר.

לימור תוסיה כהן: לגופם של דברים, כמו שאנחנו באמת ראינו, המסלולים שהוצעו בתקנות ה-CRS מקבילים למסלולים שנקבעו ב-FATCA לגבי הגמ"חים.

לימור תוסיה כהן: זה כמובן מקובל עלינו.

לימור תוסיה כהן: מבחינתנו, לפי ההבנה שלנו, ברגע שרוצים להיצמד ל-FATCA, אין מניעה לעשות את זה – זה נכון לעשות את זה.

לימור תוסיה כהן: כרגע התאריך של ה-1 באוגוסט 2018 עבר, ולכן למעשה העדכון של המסלולים שנקבעו ב-FATCA בעצם מבטל את ההוראה.

לימור תוסיה כהן: ואנחנו כמובן, כידוע לאדוני, מאוד מאוד רוצים לקדם את הנושא של הסדרת הגמ"חים.

משה גפני: יש לי הרבה מה לומר בעניין הזה.

משה גפני: אני מעוניין, אני לא בטוח שאתם מעוניינים.

לימור תוסיה כהן: אנחנו מעוניינים.

משה גפני: בסדר.

משה גפני: בסדר.

לימור תוסיה כהן: אתה יודע היטב שהייתה פגישה אחת.

משה גפני: פגישה אחת?

משה גפני: לא פגישה אחת – הרבה פגישות, אבל בסדר.

לימור תוסיה כהן: לא, הייתה פגישה אחת, שתואמה עם הוועדה.

משה גפני: בסדר.

משה גפני: אם אתם חושבים שאתם תגידו מה אתם רוצים ואני אגיד: כזה ראה וקדש, אז תורידו את זה מסדר-היום.

לימור תוסיה כהן: ברור לי שזה לא יהיה המצב, אנחנו לא בפעם הראשונה פה.

משה גפני: טוב, לא חשוב.

משה גפני: אני רוצה לקדם את חוק הגמ"חים.

משה גפני: נפגשתי גם עם נגידת בנק ישראל ועם המפקחת על הבנקים, רציתי שהם ייקחו את האחריות על עצמם, אחרי שרשות שוק ההון לא רוצה לקחת את זה, ואחרי שמשרד המשפטים לא רוצה לקחת את זה.

משה גפני: בסדר, אני לא נכנס לוויכוח הזה עכשיו.

לימור תוסיה כהן: לא, אני רק רוצה להגיד דבר כזה: אנחנו לא מבינים למה הפגישות – הייתה פגישה אחת, והיא הייתה מאוד מאוד מועילה ומקדמת, כפי שאנחנו חווינו אותה.

לימור תוסיה כהן: ולפי מה שאנחנו יודעים אדוני הורה להפסיק את הפגישות האלה מטעם שהוא לא לחלוטין ברור לנו.

משה גפני: בסדר.

משה גפני: אני מציע לא להביא את זה עכשיו, משום שאני אצטרך לענות.

משה גפני: ולא יכול להיות, אחרי שאנחנו יושבים פה ומגיעים למסקנות, ומגיע המשנה ליועץ המשפטי לממשלה ומחזיר את הכול אחורנית.

משה גפני: עם כל הכבוד.

לימור תוסיה כהן: אבל, אדוני, הייתה שיחה שבה הוסבר, שהדברים שהועברו אליך אינם - - -

משה גפני: בסדר.

משה גפני: אבל זה לא הדיון, לימור.

משה גפני: התאריך, התאריך.

לימור תוסיה כהן: אני רוצה שאתה תגיד לנו, יושבים פה נציגי הגמ"חים, ואם אדוני יגיד שאפשר להתקדם באותו מסלול שעליו הוחלט וכן לעשות את הפגישות האלה, אנחנו שם.

לימור תוסיה כהן: אנחנו בהחלט שם, אנחנו מאוד מעוניינים בזה.

משה גפני: אני מעוניין יותר מכם.

משה גפני: אין מועד יותר טוב - - -

איתן ברושי: בשביל לדבר בתוך הממשלה לא צריך אותנו.

איתן ברושי: תדברו ביניכם.

משה גפני: תודה.

משה גפני: לגבי התאריך.

משה גפני: לגבי הנושא של מה שאמרת, זה לא יהיה יותר בישיבות כאלה.

לימור תוסיה כהן: אבל למה?

משה גפני: לא יהיה.

משה גפני: זה יהיה בישיבות של הוועדה, כולם ישמעו את הוויכוח.

איתן ברושי: הממשלה עושה ישיבות תיאום בתוך ועדת הכספים.

משה גפני: איתן.

משה גפני: לגבי התאריך?

לימור תוסיה כהן: לגבי התאריך – התאריך אין לו כרגע שום משמעות.

לימור תוסיה כהן: אם אנחנו נצמדים ל-FATCA, ה-FATCA ממילא קבעה שצריך את ההסדרה הזו.

לימור תוסיה כהן: ולכן מה שיהיה ב-FATCA יהיה גם פה.

שגית אפיק: לא, ה-FATCA מדברת על אוגוסט 2018.

שגית אפיק: בינתיים אנחנו מתקרבים מאוד לאוגוסט 2018, ואין עדיין הסדרה, ולא ידוע מה יהיה באוגוסט 2018.

לימור תוסיה כהן: שגית, אוגוסט 2018 כבר עבר, זה פקע.

לימור תוסיה כהן: ולכן ההסדר שיש ב-FATCA יהיה גם ב-CRS.

משה גפני: טוב.

משה גפני: שגית, מה הוויכוח?

משה גפני: אבל אי אפשר לעשות את התקנות האלה מבלי שיהיה תאריך, שנדע איפה אנחנו עומדים.

לימור תוסיה כהן: אפשר.

משה גפני: הרי מה שעשינו את זה, בגלל שהיינו בטוחים שחוק הגמ"חים עובר.

לימור תוסיה כהן: אפשר.

לימור תוסיה כהן: כרגע לפי - - -

משה גפני: בסדר, אז תיתנו תשובה על זה.

משה גפני: בסדר, הבנתי, תיתנו תשובה.

משה גפני: אני לא הולך להיות נחמד בעניין הזה.

משה גפני: תגידו, הרי אנחנו עומדים מול אנשים.

משה גפני: מה אנחנו אומרים, שזה יהיה כמו ה-FATCA, שהתאריך עבר ולא תהיה בכלל תקופה של ניסיון עם זה?

לימור תוסיה כהן: אנחנו מבינים שזה לא יוצר קשיים משמעותיים.

משה גפני: אז תגידו מה אתם מציעים.

משה גפני: אה, אתם לא מציעים, הם צריכים להציע.

לימור תוסיה כהן: רגע, אז אני אומרת בדיוק מה אני מציעה.

לימור תוסיה כהן: אנחנו מציעים שתהיה התקדמות בהליכי ההסדרה של הגמ"חים, ולכן אין שום משמעות להוראת המעבר הזו.

לימור תוסיה כהן: אנחנו במקביל, אם אדוני יאפשר את זה, נקדם את הסדרת הגמ"חים, ולכן לא צריך את הוראת המעבר.

משה גפני: הבנתי.

משה גפני: בסדר גמור.

לימור תוסיה כהן: הסדר ה-FATCA, כפי שהוא חל כיום, יחול גם ב-CRS.

משה גפני: טוב.

משה גפני: רק אני רוצה להגיד לכם, רשות המיסים: משרד המשפטים איננו הפרטנר שלי.

משה גפני: הוא איננו הפרטנר של בגלל שהוא לא מחוקק את החוק הזה, אתם מחוקקים אותו.

משה גפני: הולכים להיות פה תקנות של ה-CRS.

משה גפני: והתקנות האלה צריך, כמו שהיה ב-FATCA שיהיה מועד שזה יקרה, צריך להיות גם פה.

משה גפני: זה שאין תאריך בכלל, בגלל שה-FATCA עבר וחוק הגמ"חים לא הוסדר, זה לא יכול להיות בצורה הזאת.

משה גפני: צריך למצוא תאריך שמשאירים לנו כדי לעשות את זה.

משה גפני: אני לא עושה יותר ישיבות.

משה גפני: אני לא הייתי בישיבה האחרונה, אבל שמעתי מה שהיה בישיבה האחרונה.

משה גפני: זה לא יהיה שם, זה יהיה כאן בוועדה.

לימור תוסיה כהן: אדוני, אתה שמעת גם את הנרטיב שלנו לגבי מה שהיה שם?

לימור תוסיה כהן: והדברים הם לחלוטין שונים ממה שהוצג לך.

לימור תוסיה כהן: חד משמעית.

משה גפני: אבל אני, בגלל שיש לי חסינות, מותר לי לטעות.

משה גפני: לכם אסור לטעות.

לימור תוסיה כהן: אני אומרת לך דברים כהווייתם.

משה גפני: בסדר.

משה גפני: אז אני אומר לכם, רשות המיסים: בעצם החזירו את הכול אחורנית.

משה גפני: אחרי דיונים ארוכים כאן בוועדה, החזירו את הכול אחורנית.

משה גפני: אני דיברתי עם מאיר לוין.

משה גפני: אם זה המצב, שיושבים שמה ומחזירים את הכול אחורנית, וכל הדיונים כאן לא מתקיימים או שמתקיימים ומבטלים אותם, לא יהיה דבר כזה, זה יהיה בוועדה.

משה גפני: אני רוצה להעביר את חוק הגמ"חים יותר מכל אחד אחר.

משה גפני: אני רוצה להעביר את חוק הגמ"חים, בגלל שעכשיו זה עיתוי שיש גם שיתוף פעולה בעניין הזה.

משה גפני: אני מעוניין בזה.

משה גפני: אבי ליכט אמר לי שנתיים, אני רציתי להעביר את זה בתוך חצי שנה.

משה גפני: משרד המשפטים נהיה משרד קשוח, הוא לא מקשיב לי בכלל.

משה גפני: זו תמונת המצב.

משה גפני: לצערי הרב.

משה גפני: זה לא רק בזה, זה בעוד כמה דברים.

משה גפני: אם רשות המיסים הייתה יותר חזקה היינו נראים יותר נחמד.

משה גפני: אבל לא משנה, אני הולך לקדם את זה, ואני רוצה שיהיה תאריך.

משה גפני: לגבי התקנות האלה צריך פרק זמן שאנחנו נוכל לחיות איתו.

לימור תוסיה כהן: אדוני, התאריך נועד לתת - - -

משה גפני: הבנתי.

משה גפני: הבנתי.

משה גפני: אני אומנם לא למדתי אל הליבה, אני גם מודה ומתוודה שלא למדתי משפטים באוניברסיטה העברית – לא למדתי – אבל שכל קיבלתי בכולל.

משה גפני: בבקשה.

לוני בכר: לוני בכר מטעם איגוד הבנקים.

לוני בכר: אדוני, אני רוצה להתייחס להערה שהייתה מקודם לגבי לחץ כביכול שמופעל וכו' כדי להצהיר הצהרות לא נכונות.

לוני בכר: אנחנו כמובן לא מסכימים עם זה.

לוני בכר: הבנקים עושים כמיטב יכולתם לפעול על פי החוק ועל פי התקנות.

לוני בכר: במקרים של תקלות וכן הלאה אפשר לפנות כמובן לבנק או למפקח על הבנקים ולטפל בעניין.

לוני בכר: עכשיו, לגופו של עניין, אדוני, מה שחשוב בתקנות מבחינה טכנית – קודם כול, כל תושב, כל אזרח שיש לו חשבון בנק, יכול לגשת בכל רגע נתון לבנק ולתת הצהרה חדשה.

לוני בכר: זה דבר ראשון.

לוני בכר: דבר שני, לפני שעושים דיווח, כפי שמקודם נאמר על ידי יושב-ראש רשות המיסים, היום במדינת ישראל יש תהליך של השגה, זאת אומרת לפני שהבנק או כל מוסד פיננסי ידווח על כל חשבון תהיה פנייה ללקוח.

לוני בכר: הלקוח יכול להשיג את - - -

משה גפני: טוב.

משה גפני: אנחנו במהלך הדיונים על התקנות עצמן, אתם תהיו גורם מרכזי, מכיוון שהבנקים הם באמת גורם מרכזי ביישום של התקנות האלה.

משה גפני: כך היה ב-FATCA.

משה גפני: לא רוויתי נחת מהבנקים, אבל בסוף, בסדר, דמן אומר שלא פותחים חשבונות חדשים.

קריאה: גם לעמותות מסודרות - - -

משה גפני: כן, זה לא רק לעמותות.

משה גפני: זה גם אזרחים רגילים שהם לא גמ"חים, הם נתקלים בבעיות, מגיעים אלינו הרבה מאוד פניות.

משה גפני: אנחנו נדבר איתכם הרבה בדיון.

משה גפני: בסדר, תודה רבה.

משה גפני: שגית, את רצית להתייחס?

שגית אפיק: כן.

שגית אפיק: לימור, כיוון שהעלית את הנושא של הפגישה – אני לא בטוחה שזה היה הפורום להעלות את זה, אבל כבר העלית – אז אני רק רוצה לעדכן אותך שמי שדיווח לו היא שלומית ארליך על מה שהיה בפגישה הזאת, היועצת המשפטית של הוועדה.

שגית אפיק: ומבחינתה, לפי מה שהיא חוותה את הפגישה, וקיבלנו גם סיכום אחר כך מהגמ"חים, הפגישה פתחה נושאים שכבר נסגרו בוועדה.

שגית אפיק: ולכן לא ראינו צורך בהמשך פגישות לפתיחת דברים שכבר נסגרו בוועדה.

משה גפני: נכון.

לימור תוסיה כהן: אז אנחנו לחלוטין לא רואים את הדברים ככה.

לימור תוסיה כהן: העברנו לחבר הכנסת גפני רשימה בעל פה של הדברים כמו שאנחנו ראינו, ובדיוק על מה מדובר, ולמה אנחנו לא חושבים שנפתח פה שום דבר שנסגר בוועדה.

משה גפני: טוב.

משה גפני: יש מחלוקת בין משרד המשפטים או חלקו לבין הלשכה המשפטית של ועדת הכספים.

משה גפני: מה שדווח לי – אני לא הייתי בפגישה, אני חשבתי שזה צריך להיות דיון מקצועי ולהגיע לפתרונות – מה שאמרה שגית עכשיו, מה שדווח לי שנפתח הכול.

משה גפני: אמרתי את זה למאיר לוין.

משה גפני: אנחנו ישבנו פה ישיבות רבות עם שעות ארוכות.

לימור תוסיה כהן: נכון.

לימור תוסיה כהן: ומאיר הסביר לך שלגישתו לא נפתח הכול, שום דבר לא נפתח.

משה גפני: אני יכול במדינה דמוקרטית להגיד גם מה אומר הצד השני?

משה גפני: והצד השני אומר שנפתח הכול.

לימור תוסיה כהן: בהחלט.

לימור תוסיה כהן: אבל זה בדיוק מה שאמרתי, שגם הצד שלנו הוא חשוב, ולגישתנו לא נפתח הכול.

משה גפני: מאה אחוז.

משה גפני: אני מאוד מכבד אתכם.

לימור תוסיה כהן: וחבל, כי לפי הבנתנו - - -

משה גפני: אבל אני הולך להגיד עליכם שבחים, את לא נותנת לי.

לימור תוסיה כהן: רגע, חשוב לי לומר את זה.

לימור תוסיה כהן: להבנתנו, גם נציגי הגמ"חים חוו את זה כפגישה מאוד מאוד מועילה ומאוד מאוד טובה.

משה גפני: בסדר.

משה גפני: נציגי הגמ"חים לא רלוונטיים מבחינתי.

משה גפני: כן, הוא יגיד, אבל זה לא משנה.

לימור תוסיה כהן: בסדר.

לימור תוסיה כהן: הם יכולים להתייחס בעצמם, אני מבינה שהם פה.

משה גפני: טוב, זה יבוא לדיון בוועדה ומהר.

לימור תוסיה כהן: שוב, אנחנו מאוד מאוד רצינו לקדם את זה.

לימור תוסיה כהן: אתה יודע, עשינו כמיטב יכולתנו, ואנחנו עדיין שם.

משה גפני: הם יריבו עם משרד המשפטים?

משה גפני: מה, הם נפלו על השכל?

לימור תוסיה כהן: לא הייתה פה שום מריבה ולא פולמוס, ואנחנו באנו הכי בפתיחות - - -

משה גפני: בסדר.

משה גפני: התגברנו חלקית על הבעיות ב-FATCA.

משה גפני: אנחנו צריכים להתגבר גם על הבעיות ב-CRS, צריכים להתגבר על זה.

משה גפני: זה מה שעומד על סדר-היום.

משה גפני: לגבי חוק הגמ"חים, לי יש אינטרס עליון להעביר אותו.

משה גפני: אתם לא מקילים עליי את החיים, מה לעשות.

משה גפני: כן, אני מסיים.

לימור תוסיה כהן: אנחנו עושים מה שאנחנו יכולים.

לימור תוסיה כהן: שוב אנחנו נחזור על - - -

משה גפני: למה את חוזרת על זה?

משה גפני: בסדר, הבנתי, אני מכיר אתכם 30 שנה, אני עובד איתכם.

לימור תוסיה כהן: האג'נדה היא – אבל פה יש נסיבות מאוד מיוחדות, גם מבחינתך.

משה גפני: טוב, רבותיי, אנחנו חייבים - - -

לימור תוסיה כהן: ולכן חשוב לנו להדגיש, שהאג'נדה היא כן להסדיר, כמו שאמרנו כבר בכמה דיונים, להסדיר ולא לפגוע, ולתת כמה שאפשר.

משה גפני: בסדר, לימור, אני חייב לסיים את הישיבה, אני אקבל נזיפה מהיושב-ראש.

משה גפני: אני רוצה פתרון.

משה גפני: ערן, אני רוצה פתרון לבעיה הזאת, זאת בעיה שאנחנו ניתקל בה כבר בעמוד השלישי.

משה גפני: תחשבו על פתרון.

משה גפני: אל תעמידו אותי במצב בלתי אפשרי.

משה גפני: גם אם משרד המשפטים יגיד אחרת, אנחנו צריכים להתגבר על זה, הרי אנחנו חיים עם הדבר הזה וצריכים להתקדם.

משה גפני: בישיבה הבאה, בעזרת השם, אנחנו מתחילים בהקראה.

משה גפני: מי שביקשתי שידבר דיבר, כל אחד אמר את הדברים מנקודת ראותו.

משה גפני: אם כנים דבריכם שצריך לעשות את זה מהר, תעשו שיעורי בית עם הארגונים השונים.

ערן יעקב: עשינו.

ערן יעקב: אני אומר לך: אנחנו באנו מוכנים.

משה גפני: אז הכול בסדר.

ערן יעקב: לא, שיהיה ברור, אנחנו ישבנו והכול סגור מבחינתנו.

ערן יעקב: ישבנו, כמו שביקשת.

משה גפני: כן, שמעתי פה, הכול סגור.

משה גפני: בסדר.

ערן יעקב: מה זאת אומרת?

משה גפני: אבל יש בעיות שהאנשים העלו, הגברת הזאת?

ערן יעקב: בעיות שלא קשורות לתהליך הזה.

ערן יעקב: מה זאת אומרת?

ערן יעקב: הם לא היו בתהליך.

ערן יעקב: אני יכול להביא לך עוד הרבה אנשים פה מבחוץ, יש להם כל מיני בעיות.

משה גפני: אוקיי.

משה גפני: אנחנו מתחילים בישיבה הבאה - - -

ערן יעקב: אנחנו ניהלנו תהליך מסודר עד הקצה.

משה גפני: די, אני לא יכול עכשיו לקיים דיון.

ערן יעקב: לא, אבל זה צריך להיות ברור.

ערן יעקב: לא יכול לבוא מישהו שקיבל והיה מדוברר בתהליך ולצוץ עם בעיות חדשות.

משה גפני: אנחנו מסיימים את הישיבה.

משה גפני: הישיבה נעולה.